**Atmintinė savivaldybėms ir socialiniams partneriams, siūlantiems teikti kandidatūras apdovanojimams**

1. **Kokią informaciją būtina pateikti?**

Teikiant pasiūlymą dėl kandidato apdovanojimui, prašome pateikti valstybės apdovanojimams siūlomo asmens tapatybę patvirtinančio dokumento kopiją ir užpildyti pridedamą formą „Teikimas apdovanoti ordinu „Už nuopelnus Lietuvai“ medaliu“ (toliau – Teikimo forma).

Būtina nurodyti šią informaciją:

1) teikiamo asmens vardas, pavardė, gimimo data;

2) tikslus asmens gyvenamosios vietos adresas (pašto indeksas, gatvės pavadinimas, namo numeris, kaimas/gyvenvietė, seniūnija, savivaldybė, miestas ir rajonas) ir telefono ryšio numerį. Jei asmuo gyvena pas vaikus, vaiko, pas kurį gyvena, vardą, pavardę ir telefono ryšio numerį, el. paštą, tikslų adresą (kontaktui palaikyti gali būti nurodyti ir keleto vaikų telefonų numeriai ir el. paštai);

3) teikime turi būti pateikiama informacija apie visus kandidato vaikus – tiek biologinius, tiek įvaikius ir (ar) globotinius (rūpintinius), nurodyti tikslūs duomenys (vaiko vardas, pavardė, gimimo (ir mirties – jei vaikas yra miręs) data;

4) pildant informaciją apie tai, kad kandidatas užaugino ir tinkamai išauklėjo vaikus, prašome aiškiai įvardinti konkrečius tą patvirtinančius faktus, pvz., vaikų asmenines savybes, pasiekimus visuomenėje, gyvenime, aktyvų dalyvavimą bendruomenėje ir pan.;

5) pildant informaciją apie kitus kandidato nuopelnus tėvystės, motinystės, globos ar rūpybos srityje, siūlome Teikimo formos 5 punkte nurodyti konkrečius faktus, aprašant kandidato:

* reikšmingą pagalbą kitoms šeimoms;
* aktyvų pilietiškumą;
* nuopelnus bendruomenei ir (ar) visuomenei (pvz., skatinant palankių šeimai sąlygų kūrimąsi, atstovaujant šeimų interesams, skatinant svarbias pilietines iniciatyvas vaikams ir šeimoms, aktyviai dalyvaujant nevyriausybinių organizacijų (toliau – NVO), dirbančių šeimos srityje, veikloje ir pan.);
* svarbias asmenines savybes;
* gautus įvertinimus, apdovanojimus, pripažinimus;
* kitus, anksčiau nepaminėtus pasiekimus ir (ar) kitą svarbią informaciją.

Informacija gali būti pateikiama tiek visais, tiek keliais pasirinktais anksčiau nurodytais aspektais.

1. **Ko siekiama apdovanojimu Ordino „Už nuopelnus Lietuvai“ medaliu?**

Pabrėžti tiek motinos, tiek tėvo vaidmens svarbą šeimoje, taip pat parodyti deramą valstybės ir visuomenės dėmesį bei pagarbą tėvams, globėjams (rūpintojams):

* padėkoti tėvams, globėjams (rūpintojams) už jų pasiekimus, sudarant galimybę bet kuriam asmeniui (tiek daugiavaikėms šeimoms, tiek svarbius rezultatus motinystės, tėvystės, globos (rūpybos) srityje pasiekusiems asmenims) būti įvertintam už nuopelnus motinystei, tėvystei, globai ar rūpybai;
* išplėsti atrankos kriterijus: yra vertinami nuopelnai motinystei, tėvystei, globai bei rūpybai, apimant ne tik daugiavaikiškumo kriterijų, bet ir kitus kriterijus auginant, auklėjant, ugdant vaikus, aktyviai prisidedant prie atsakingos, sąmoningos ir pozityvios tėvystės ugdymo bendruomenėje ar globojant (rūpinant) vaikus, kt.

1. **Kokiais kriterijais remiantis bus atrenkamos kandidatūros?**

* **3.1. Daugiavaikiškumas (taikomas visiems kandidatams, išskyrus ypatingas sąlygas, numatytas 3.2 p.)**
* Mamos (įmotės, globėjos, (rūpintojos)), tėvai (įtėviai, globėjai (rūpintojai)), kurie užaugino ir dorai, pilietiškai išauklėjo 3 ir daugiau biologinių ir (ar) globojamų (rūpinamų), ir (ar) įvaikintų vaikų, kurie kartu yra pozityvios motinystės ar tėvystės atsakingumo, pasiaukojimo pavyzdžiai, įkvėpimo šaltinis visuomenei, bendruomenei, valstybei.
* **3.2. Motinystė, tėvystė, globa (rūpyba) ypatingomis sąlygomis**
* Mamos (įmotės, globėjos (rūpintojos)), tėvai (įtėviai, globėjai (rūpintojai)), kurie patys turėdami negalią, augina ir auklėja vaikus ir (ar) įvaikius, ir (ar) globotinius (rūpintinius). Šiais atvejais, daugiavaikiškumo kriterijus gali būti netaikomas.
* Mamos (įmotės, globėjos (rūpintojos), tėvai (įtėviai, globėjai (rūpintojai), kurie atsakingai augina ar globoja (rūpina) fizinę ar psichosocialinę negalią ar kitus sveikatos sutrikimus turinčius vaikus. Šiais atvejais, daugiavaikiškumo kriterijus gali būti netaikomas.
* **3.3. Išskirtinis įkvėpimo šaltinis visuomenei, bendruomenei, valstybei ar pilietiškumo pavyzdys:**

NVO ar bendruomenių lyderiai, visuomenininkai, įvairių iniciatyvų kūrėjai ar pan., kurie savo veikla prisideda prie šeimos, motinystės, tėvystės, globos ar rūpybos stiprinimo šalyje. Maloniai kviečiame ypatingą dėmesį skirti asmenims, turintiems negalią, kurie aktyviai veikia bendruomenėje ir prisideda prie šeimos, motinystės, tėvystės, globos ar rūpybos stiprinimo šalyje, atstovauja šeimų, turinčių neįgaliųjų, klausimus arba patys augina vaikus.

* **3.4. Visi kandidatai turi būti nepriekaištingos reputacijos.**

Apdovanojimui negali būti siūlomas asmuo, kuris:

1. įstatymų nustatyta tvarka pripažintas kaltu dėl tyčinio nusikaltimo padarymo ir turi neišnykusį ar nepanaikintą teistumą arba nepasibaigusį laidavimo terminą;
2. įsiteisėjusiu apkaltinamuoju teismo nuosprendžiu pripažintas kaltu už nusikaltimus žmogaus seksualinio apsisprendimo laisvei ir neliečiamumui, už vaiko išnaudojimą pornografijai, pelnymąsi iš vaiko prostitucijos, vaiko įtraukimą į prostituciją ar disponavimą pornografinio turinio dalykais, kuriuose vaizduojamas vaikas arba asmuo pateikiamas kaip vaikas, vaiko pirkimą arba pardavimą, taip pat už kitus tyčinius sunkius ar labai sunkius nusikaltimus ar už analogiškas veikas, numatytas kitų valstybių baudžiamuosiuose įstatymuose, neatsižvelgiant į tai, ar teistumas yra išnykęs ar panaikintas;
3. įstatymų nustatyta tvarka pripažintas kaltu dėl nusikaltimo viešiesiems interesams ar dėl korupcinio pobūdžio nusikaltimo, kaip jis apibrėžtas Lietuvos Respublikos korupcijos prevencijos įstatyme, padarymo ir turi neišnykusį ar nepanaikintą teistumą arba nepasibaigusį laidavimo terminą;
4. įstatymų nustatyta tvarka pripažintas kaltu dėl nusikaltimo, kuriuo padaryta turtinė žala valstybei, ir turi neišnykusį ar nepanaikintą teistumą arba nepasibaigusį laidavimo terminą;

5) įstatymų nustatyta tvarka pripažintas kaltu dėl baudžiamojo nusižengimo viešiesiems interesams ar korupcinio pobūdžio baudžiamojo nusižengimo, kaip jis apibrėžtas Korupcijos prevencijos įstatyme, padarymo ir nuo apkaltinamojo nuosprendžio įsiteisėjimo dienos nepraėjo 3 metai arba yra nepasibaigęs laidavimo terminas;

6) yra ar buvo įstatymų nustatyta tvarka uždraustos organizacijos narys, jeigu nuo narystės pabaigos nepraėjo 3 metai;

7) kuriam buvo apribotos tėvystės teisės jo vaikų, įvaikių atžvilgiu ir (ar) kuris buvo nušalintas ar atleistas nuo globėjo (rūpintojo) pareigų dėl vaiko teisių pažeidimų.

* **3.5.** Remiantis Lietuvos Respublikos valstybės apdovanojimų įstatymo 13 straipsniu, asmuo, kuris jau buvo apdovanotas ordinu „Už nuopelnus Lietuvai“ gali būti apdovanojamas tik aukštesnio laipsnio ordinu ir ne anksčiau kaip po trejų metų nuo paskutinio apdovanojimo. **Apdovanoti už tuos pačius nuopelnus, už kuriuos asmuo jau buvo apdovanotas – negalima.**
* **3.6.** **Asmens nuopelnais negali būti laikomas** vadovavimas vaiko globos įstaigai, globos centrui, nevyriausybinei organizacijai ar kitai įstaigai, institucijai ar organizacijai, kuri dirba šeimos ir (ar) vaiko gerovės, ir (ar) vaiko teisių apsaugos, ar kt. srityje.